Fejn jidħol l-intervent li jappoġġa l-broadband, minħabba l-importanza ewlenija tan-netwerks tal-broadband għat-tkabbir u għall-impjiegi, u minħabba l-isfidi – finanzjarji u tekniċi – marbutin mal-investiment pubbliku fis-settur, ir-Regolament tal-Linji Gwida jipprevedi intervent limitat. Is-CEF tiffinanzja kontribuzzjoni żgħira biex jitwaqqfu strumenti finanzjarji fil-livell tal-Unjoni, b’mod partikolari b’koperazzjoni mal-Bank Ewropew tal-Investiment, biex tiffaċilita l-użu effiċjenti ta’ riżorsi oħra pubbliċi u privati. Din għandha l-għan li jinbdew proġetti innovattivi tal-broadband, ibbażati fuq l-aktar teknoloġija avvanzata u b’potenzjal tajjeb għar-replikabbiltà, u b’hekk jintlaħqu l-għanijiet tagħha kemm direttament kif ukoll b’effett dimostrattiv.

Il-miżura proposta tikkumplimenta l-elementi tal-proposta għal Kodiċi Ewropew tal-Komunikazzjoni Elettronika li huma msejsin fuq l-utenti finali. L-appoġġ għall-installazzjoni ta’ punti tal-aċċess lokali bla fili fiċ-ċentri tal-ħajja pubblika lokali jikkumplimenta azzjonijiet oħra fis-settur tat-telekomunikazzjoni tas-CEF u sorsi oħrajn ta’ appoġġ finanzjarju, bħall-Fondi Strutturali u ta’ Investiment Ewropej, li jappoġġaw it-tifrix tan-netwerks tal-broadband. Billi bħalissa dawn l-azzjonijiet la tkoprihom is-CEF u lanqas ma jkoprihom ir-Regolament tal-Linji Gwida, hu propost li dawk ir-regolamenti jiġu emendati kif meħtieġ.

2.IL-BAŻI ĠURIDIKA, IS-SUSSIDJARJETÀ U L-PROPORZJONALITÀ

•Il-bażi ġuridika

Il-proposta tissejjes fuq l-Artikolu 172 tat-TFUE, li jkopri l-intervent tal-UE li jappoġġa t-twaqqif u l-iżvilupp ta’ netwerks trans-Ewropej fl-oqsma tat-trasport, tat-telekomunikazzjoni u tal-infrastrutturi tal-enerġija. B’konformità mal-Artikolu 170(1) tat-TFUE, l-inizjattiva tiżgura li l-komunitajiet lokali jistgħu jiksbu l-benefiċċju kollu tas-Suq Uniku Diġitali billi bl-introduzzjoni ta’ dawn in-netwerks tiġi stabbilita żona mingħajr fruntieri interni.

•Is-sussidjarjetà u l-proporzjonalità

Il-proposta tikkonforma mal-prinċipju tal-proporzjonalità, u tibqa’ fil-kamp ta’ applikazzjoni tal-azzjoni fil-qasam tan-netwerks tat-telekomunikazzjoni trans-Ewropej, kif definit fl-Artikolu 170 tat-Trattat dwar il-Funzjonament tal-Unjoni Ewropea.

Il-proposta tqis b’mod partikolari l-ħtiġijiet tal-komunitajiet lokali fil-kuntest usa’ tal-istrateġija tas-Suq Uniku Diġitali, u b’hekk tikkontribwixxi biex jinkiseb suq intern għall-komunikazzjoni elettronika u tippermetti l-parteċipazzjoni tal-komunitajiet fih. Billi t-twaqqif ta’ żona li tkopri l-UE kollha b’konnettività bla fili ta’ kwalità kbira ma jistax isir b’azzjoni ta’ Stati Membri individwali, il-proposta hi konsistenti mal-prinċipju tas-sussidjarjetà tal-Artikolu 5 tat-TUE. Hu mistenni li l-intervent jiġi promoss fost l-oħrajn bin-netwerk tal-UE tal-Uffiċċji Kompetenti fil-Broadband, u dan għandu jgħin biex ikun żgurat li l-ħtiġijiet tal-komunitajiet lokali jkunu jistgħu jiġu indirizzati b’mod effiċjenti u biex il-piżijiet amministrattivi jkunu mill-inqas.

L-inizjattivi attwali relatati mal-konnettività lokali bla fili mingħajr ħlas huma frammentati, u dan iwassal għall-ineffiċjenzi. Jidher ċar li ma teżisti l-ebda strateġija ġenerali li tippromwovi l-aċċess għal konnettività bla fili madwar l-Unjoni ħalli ssaħħaħ il-parteċipazzjoni tal-komunitajiet lokali fis-Suq Uniku Diġitali. Billi l-introduzzjonijiet individwali ta’ punti tal-aċċess lokali huma limitati mil-lat ta’ territorju, anki fil-komunitajiet lokali, il-koordinazzjoni f’dan l-isforz issir ferm aktar importanti biex ikun żgurat li l-introduzzjoni tkun tippromwovi l-interess komuni f’konnettività mal-UE kollha b’mod koerenti. Jekk l-introduzzjoni pan-Ewropea ta’ soluzzjonijiet tal-konnettività bla fili u mingħajr ħlas issir b’koerenza, din tottimizza l-ispejjeż tal-intervent (b’mod partikolari billi tnaqqas l-ispejjeż tal-amministrazzjoni tal-għotjiet żgħar minħabba l-effetti tal-iskala, iżda anki billi tnaqqas il-prezz tat-tagħmir) u tiżgura aktar ekwità fl-aċċess, u b’hekk iżżid il-koeżjoni ekonomika, soċjali u territorjali fl-Unjoni. Il-miżura proposta tfasslet biex tkompli żżid il-valur Ewropew billi tiżgura li l-infrastrutturi l-ġodda jkunu jippermettu wkoll aċċess permezz ta’ infrastrutturi tas-servizzi diġitali għal servizzi interoperabbli trans-Ewropej ta’ interess komuni bħal Europeana, għal infrastrutturi tas-servizz tal-internet aktar sikuri u għal servizzi transfruntieri interoperabbli tas-saħħa elettronika.

Il-kamp ta’ applikazzjoni tal-intervent propost hu limitat għall-forniment tal-konnettività fiċ-ċentri tal-ħajja pubblika u fi spazji fil-beraħ miftuħa għall-pubbliku permezz ta’ punti tal-aċċess li b’mod inerenti għandhom kopertura limitata, u l-proġetti individwali jkunu żgħar. B’hekk l-intervent jibqa’ proporzjonat mal-għan li l-komunitajiet lokali jitħallew jieħdu sehem fid-dimensjoni bla fili tas-Suq Uniku Diġitali mingħajr preġudizzju għall-offerti kummerċjali. Fl-istess waqt, il-miżura hi mistennija tħalli effetti konsegwenzjali pożittivi fuq il-parteċipazzjoni ġenerali fl-offerti tal-konnettività permezz ta’ servizzi tal-aċċess provduti kummerċjalment. L-effikaċja tal-intervent hi mistennija tkompli tissaħħaħ għax ir-replikabbiltà hi faċli u minħabba l-eventwali effetti dimostrattivi ta’ każijiet ta’ użu b’suċċess.

L-amministrazzjoni online tal-miżura proposta u fost l-oħrajn flimkien mal-appoġġ tan-netwerk domestiku tal-Uffiċċji Kompetenti fil-Broadband se jiżguraw li l-piż amministrattiv imġarrab bl-implimentazzjoni tal-inizjattiva u bil-parteċipazzjoni fiha jkun mill-inqas.

3.IR-RIŻULTATI TAL-EVALWAZZJONIJIET EX-POST, TAL-KONSULTAZZJONIJIET TAL-PARTIJIET KONĊERNATI U TAL-VALUTAZZJONIJIET TAL-IMPATT

Din l-inizjattiva tikkumplimenta l-pakkett il-ġdid tat-telekomunikazzjoni, inkluż il-Komunikazzjoni li tistabbilixxi viżjoni Ewropea tal-konnettività tal-internet għaċ-ċittadini u għan-negozji fis-Suq Uniku Diġitali u l-proposta leġiżlattiva li tirrevedi l-qafas regolatorju għall-komunikazzjoni elettronika, u għalhekk tistrieħ bil-bosta fuq il-kontribut tal-partijiet konċernati u fuq l-analiżi fil-fond li ssir waqt l-evalwazzjoni u l-valutazzjoni tal-impatt li jappoġġaw dawn il-proposti u d-dokumenti ta’ ħidma tal-persunal mehmużin mal-Komunikazzjoni. L-aktar punti rilevanti għall-miżura proposta huma miġbura fil-qosor hawn taħt. B’mod ġenerali, l-analiżi turi li filwaqt li l-azzjonijiet leġiżlattivi u regolatorji jistgħu jneħħu l-ostakli, isaħħu l-inċentivi kompetittivi, iżidu l-prevedibbiltà għall-investituri u jnaqqsu l-ispejjeż għall-introduzzjoni tan-netwerk, il-finanzjament pubbliku għandu rwol importanti biex jintlaħqu l-għanijiet tal-konnettività fit-tul tal-Ewropa.

Ir-rapport riċenti li jiġbor fil-qosor l-eżitu tal-konsultazzjoni pubblika li għamlet il-Kummissjoni fuq ir-rieżami tal-qafas regolatorju għall-komunikazzjoni elettronika joħroġ fid-dieher li ħafna awtoritajiet pubbliċi u parteċipanti privati jappoġġaw l-introduzzjoni ta’

netwerks tal-Wi-Fi fil-binjiet pubbliċi, u li jinħoloq ambjent regolatorju xieraq għal kwistjonijiet bħar-responsabbiltà tal-fornitur tal-aċċess u l-esponiment għall-kampi elettromanjetiċi (l-EMF). L-operaturi saħqu li kull appoġġ pubbliku għandu jkun newtrali mil-lat teknoloġiku u enfasizzaw li t-tifrix jista’ wkoll jeħfief b’diversi forom ta’ sħubijiet pubbliċi privati. Dawn ir-riżultati huma konformi mal-evalwazzjoni ex-post tar-reġim attwali, li takkumpanja l-proposta għal rieżami tal-qafas regolatorju.

Il-valutazzjoni tal-impatt li saret għar-rieżami tal-qafas regolatorju tibni fuq dawn il-kunsiderazzjonijiet li semmew il-partijiet konċernati u tipproponi li jiddaħħlu dispożizzjonijiet dwar l-introduzzjoni ta’ ċelloli żgħar. Dawn id-dispożizzjonijiet għandhom l-għan li jnaqqsu l-ispejjeż għall-introduzzjoni ta’ netwerks densi ħafna u li jsaħħu l-aċċess għall-konnettività lokali bla fili lokali ħalli tiġi ssodisfata d-domanda esponenzjali għal konnettività kullimkien. Il-miżura proposta, li tikkumplimenta l-alternattiva preferuta għall-iżvilupp tal-qafas regolatorju fil-qasam tal-ġestjoni tal-ispettru, se tgħin biex jitrawwem il-forniment ta’ konnettività lokali bla fili u b’hekk tgħin biex titwettaq il-viżjoni Ewropea tal-konnettività tal-internet għaċ-ċittadini u għan-negozji fis-Suq Uniku Diġitali.

4.L-IMPLIKAZZJONIJIET BAĠITARJI

L-approprjazzjonijiet li teħtieġ din il-proposta jridu jiġu ffinanzjati għalkollox fl-ambitu tal-Qafas Finanzjarju Pluriennali 2014-2020. EUR 70 miljun għandhom jiġu allokati mill-ġdid fi ħdan l-ammonti programmati għas-settur tat-telekomunikazzjoni tas-CEF 2017-2019, u EUR 50 miljun se jiġu trasferiti fil-pakkett finanzjarju għall-qasam tat-telekomunikazzjoni permezz ta’ emenda tal-Artikolu 5(1) tar-Regolament CEF. Għal raġunijiet ta’ konsistenza, din iż-żieda hi riflessa wkoll fil-proposta għal emenda tal-qafas ġuridiku għall-Fond Ewropew għall-Investimenti Strateġiċi, kif stabbilit fir-Regolament (UE) 2015/1017.

2016/0287 (COD)

Proposta għal